**Adatkezelési tájékoztató**

**az Egyetem által használt gépkocsik GPS alapú nyomkövetéséhez kapcsolódó**

**személyes adatok kezeléséről**

1. Adatkezelő

Magyar Agrár- és Élettudományi Egyetem (képviseli: Prof. Dr. Gyuricza Csaba rektor; e-mail címe: adatvedelem@uni-mate.hu; telefonszáma: 06-28-522-000; honlapja: [www.uni-mate.hu](http://www.uni-mate.hu); székhelye: 2100 Gödöllő, Páter Károly u. 1.; levelezési címe: 2103 Gödöllő, Pf. 303.; adószáma: 19294784-2-44; adatvédelmi tisztviselőjének neve: Györe Bence; elérhetősége: dpo@uni-mate.hu)

2. Jogszabályi háttér

* AZ EURÓPAI PARLAMENT ÉS A TANÁCS (EU) 2016/679 RENDELETE (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (GDPR)
* [1996. évi XX. törvény a személyazonosító jel helyébe lépő azonosítási módokról és az azonosító kódok használatáról](https://net.jogtar.hu/jogszabaly?docid=99600020.tv) (Sztv.)
* 2013. évi V. törvény a Polgári Törvénykönyvről (Ptk.)
* 2017. évi CL. törvény az adózás rendjéről (Art.)
* 2000. évi C. törvény a számvitelről (Számv. tv.)
* 2012. évi I. törvény a munka törvénykönyvéről (Mt.)

3. A kezelt személyes adatok köre, az adatkezelés célja, jogalapja és időtartama

|  |  |  |  |
| --- | --- | --- | --- |
| **Személyes adat** | **Adatkezelés célja** | **Adatkezelés jogalapja** | **Adatkezelés időtartama** |
| név, induló- és célállomás adatai, a rendszer használatához szükséges személyes kód | elektronikus menetlevél kitöltése, gépjárműhasználat nyilvántartásának vezetése, mint számviteli bizonylat alátámasztó dokumentuma | közérdekű feladat végrehajtása [GDPR 6. cikk (1) bekezdés e) pontja; Art; Számv. tv.] | 8 évig (a számviteli bizonylatok kötelező tárolási ideje) |
| név, induló- és célállomás adatai, a rendszer használatához szükséges személyes kód, a rendszer által rögzített további adatok (útvonal- és időadatok, megtett távolság, megállások helye és időtartama, sebesség, göngyölített adatok) | a gépjárműállomány kapacitásának minél hatékonyabb és gazdaságosabb kihasználása | az adatkezelő jogos érdeke [GDPR 6. cikk (1) bekezdés f) pontja] | 6 hónapig vagy a munkaviszony megszűnéséig |
| a gépjármű, mint nagy értékű vagyontárgy védelme |
| a Jármű Szabályzatban foglaltak betartásának ellenőrzése | az adatkezelő jogos érdeke [GDPR 6. cikk (1) bekezdés f) pontja; Mt. 11/A. §-a] |
| nyilatkozó neve, születési helye, születési ideje, anyja neve, aláírása | a gépjárműhasználati nyilatkozat érvényessége | jogi kötelezettség [GDPR 6. cikk (1) bekezdés c) pontja; Sztv. 4. § (4); Ptk. 6:7 § (2) bekezdése] | a munkaviszony megszűnésétől számított 5 évig (általános elévülési idő) |

4. Profilalkotás

Adatkezelő célzottan profilalkotást nem végez, azonban a rendszer profilalkotásra korlátozottan alkalmas, mivel a rendszer a jármű adatait rögzíti, és ehhez rendeli hozzá az azt vezető személyt. A rendszerben az adott útvonalról, adott napról elemzés készíthető különféle szempontok alapján.

5. Az adatok tárolása, adatbiztonság

* Az adatkezelés során az Egyetem az alábbi adatfeldolgozók közreműködését veszi igénybe:
	+ A GPS adatokat tároló felhő alapú rendszer üzemeltetője: GSGroup MyFleet Zrt. (székhelye: 1118 Budapest, Budaörsi út 52.; adószáma: 25292138-2-43; cégjegyzékszáma: 01-10-048455). Az adatfeldolgozási tevékenységről itt tájékozódhat: <https://myfleet.hu/adatkezelesi-tajekoztato/> .
	+ Egyes, bérelt gépkocsik esetében a gépkocsik tulajdonosa, a Közbeszerzési és Ellátási Főigazgatóság (KEF); (székhelye: 1135 Budapest, Szabolcs u. 37-43.; levelezési címe: 1389 Budapest, Pf. 120.; weboldala: <https://www.kozbeszerzes.gov.hu>).
* Az Egyetem az elektronikus menetleveleket saját szerverén tárolja. A technika mindenkori fejlettségére tekintettel megfelelő műszaki, szervezési és szervezeti intézkedésekkel, valamint szerverszintű és alkalmazásszintű védelmi eljárásokkal gondoskodik az adatkezelés biztonságáról és személyes adatainak a védelméről.
* A gépjárműhasználati nyilatkozatot az Egyetem papír alapon, zárható szekrényben tárolja.
* A személyes adatokhoz kizárólag a Műszaki Igazgatóság vezetője és az általa kijelölt, az adatok kezelésére jogosult munkatársai, továbbá az Egyetem Adatvédelmi Szabályzata és Jármű Szabályzata szerint az adatok megismerésére jogosult szervezeti egységek vezetői és munkatársai férhetnek hozzá, célhoz kötötten, a munkájuk ellátásához szükséges mértékben és ideig. Személyes adatai harmadik fél részére nem kerülnek továbbításra.

6. Érintetti jogok

Ön jogosult

* tájékoztatást kérni az adatkezelésről,
* hozzáférést kérni személyes adataihoz (pl. másolat formájában),
* kérheti személyes adatainak helyesbítését (módosítását, kijavítását vagy kiegészítését),
* adatainak törlését,
* az adatkezelés korlátozását (pl. az adatok zárolását), valamint
* a saját helyzetével kapcsolatos okokból, vagy amennyiben az adatkezelés az Ön akarata ellenére történik, és vitatja annak jogos okát, tiltakozhat az adatkezelés ellen.

A helyesbítési és törlési jog a rendszer által rögzített adatok tekintetében – az adatkezelés céljából adódóan – korlátozott. Kérelmét, annak beérkezésétől számított egy hónapon belül elbíráljuk.

7. Jogorvoslati lehetőségek

* Ön a hatósági vagy bírósági eljárás kezdeményezése előtt az adatkezeléssel kapcsolatos panasz esetén – a felmerült probléma minél gyorsabb megoldása érdekében – az Egyetem adatvédelmi tisztviselőjéhez (ld. 1. pont) fordulhat.
* Ön a jogainak érvényesítése érdekében a Nemzeti Adatvédelmi és Információszabadság Hatósághoz (e-mail címe: ugyfelszolgalat@naih.hu; telefonszáma: 06-1-391-1400; fax száma: 06-1-391-1410; honlapja: [www.naih.hu](http://www.naih.hu); székhelye: 1055 Budapest, Falk Miksa u. 9-11.; levelezési címe: 1363 Budapest, Pf.: 9.), illetve bírósághoz fordulhat. A per elbírálása a törvényszék hatáskörébe tartozik. A per – az Ön választása szerint – a lakóhelye vagy tartózkodási helye szerint illetékes törvényszék előtt is megindítható.

**Érdekmérlegelési teszt**

**az Egyetem által használt gépkocsik GPS alapú nyomkövetéséhez kapcsolódó**

**személyes adatok kezeléséről**

1. Az érdekmérlegelés jogalapja és az érdekmérlegelési teszt

A GDPR 6. cikk (1) bekezdés f) pontja alapján az adatkezelés jogszerűnek tekinthető abban az esetben is, ha az „adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek a személyes adatok védelmét teszik szükségessé.” Ezen jogalap alkalmazása esetén az adatkezeléshez nem szükséges az érintett hozzájárulása.

2. Az Egyetem jogos érdekei

* A gépjármű állomány kapacitásának minél hatékonyabb és gazdaságosabb kihasználása.

Az Egyetem országos szinten meglehetősen nagy gépjármű állománnyal rendelkezik (100+ személygépkocsi, kisbusz, haszongépjármű). Az Egyetem jogos érdeke a lehető leghatékonyabb munkaszervezés, melyben segítséget nyújt a mozgásban lévő gépjárművek pontos helyzetének ismerete.

* A gépjármű, mint nagy értékű vagyontárgy védelme.

Az Egyetem országos szinten meglehetősen nagy gépjármű állománnyal rendelkezik (100+ személygépkocsi, kisbusz, haszongépjármű), melyek jelentős értékkel bírnak. Az Egyetem jogos érdeke vagyontárgyainak védelme és gépjárművei biztonságának megóvása érdekében az esetleges jogsértések/bűncselekmények észlelésének, az elkövető tettenérésének, valamint az elkövető azonosításának elősegítése, illetve a balesetek kivizsgálásának megkönnyítése.

* A Jármű Szabályzatban foglaltak betartásának ellenőrzése.

Az Egyetem Jármű Szabályzata főszabály szerint megtiltja a gépjárművek magán célú használatát. A gépjárművek magáncélú használata a Jármű Szabályzatban foglaltak szerint kizárólag külön engedély alapján lehetséges. Az Egyetem jogos (anyagi) érdeke, hogy a Jármű Szabályzatban foglaltak betartását ellenőrizze, és az esetleges visszaéléseket, engedély nélküli magánhasználatot kiszűrje.

3. Az érintetti elvárások és garanciális intézkedések

Személyes adat csak meghatározott célból, jog gyakorlása vagy kötelezettség teljesítése érdekében kezelhető. Az adatkezelésnek minden szakaszában meg kell felelnie a célnak, az adatok felvételének és kezelésének tisztességesnek és törvényesnek kell lennie. Személyes adat csak a cél megvalósulásához szükséges mértékben és ideig kezelhető.

Az érintett elvárása, hogy információs önrendelkezési jogát, magánszférájához, emberi méltóságához fűződő jogát tiszteletben tartsák.

Annak érdekében, hogy az adatkezelés csak a szükséges mértékben korlátozza az érintett jogait és szabadságait, az Egyetem az alábbi garanciális intézkedéseket alkalmazza:

* Korlátozza a hozzáférést a személyes adatokhoz. Adminisztrátori jogosultsággal kizárólag a Műszaki Igazgatóság rendelkezik. Az egyes szervezeti egységek vezetői részére történő betekintési jogosultság kiosztását és időtartamát a Jármű Szabályzat határozza meg. A szervezeti egységek vezetői kizárólag az irányításuk, felügyeletük alá tartozó érintettek tekintetében jogosultak a személyes adatok megismerésére, és csak korlátozott mértékben és ideig.
* Naplózza a hozzáférést a személyes adatokhoz és az egyes műveletekre vonatkozóan.
* A gépjárművek élő követését ellenőrzési célból főszabály szerint nem alkalmazza. Az ilyen eljárás csak indokolt esetben, vezetői engedélyezés alapján lehetséges.
* Az egyetemi jármű magáncélú használata során a gépjárműbe beépített GPS készüléken ’magáncélú használat’ állásba helyezve megtett útról készült útnyilvántartás megismerésére az Egyetem főszabály szerint nem jogosult, ebben az esetben kizárólag a megtett km-adatokhoz fér hozzá az Egyetem – kivéve a Jármű Szabályzatban meghatározott eseteket.
* Célzottan profilalkotást a rendszer által rögzített adatokból nem végez.
* A rögzített adatokat a meghatározott céloktól eltérő módon nem használja fel.
* Az adatok tárolását időben korlátozza. Az adatkezelés időtartamát az adat keletkezésétől számított 6 hónapban határozza meg. Ezt követően a személyes adatokat rendszeresen és folyamatosan törli.
* GPS nyomkövető nélküli gépkocsit biztosít az érintett részére, amennyiben az érintett tiltakozási jogának helyt ad, és ilyen gépkocsi rendelkezésre áll.

4. Az érdekmérlegelési teszt eredménye

Az Egyetem az adatkezeléssel az érintettek jogait és szabadságait, magánszféráját negatívan nem befolyásolja, érdekeit nem sérti, annak korlátozása arányban áll az Egyetem jogos érdekeivel, mivel megfelelő technikai és szervezési intézkedéseket hajtott végre annak érdekében, hogy az érintettek érdeksérelmét a minimálisra csökkentse. Az Egyetem jogos érdekei elsőbbséget élveznek az érintett személyes adatai védelméhez fűződő érdekeivel szemben, azaz megalapozottnak tekinthető a GDPR 6. cikk (1) bekezdés f) pontja szerinti jogalap használata.

**Nyilatkozat**

Alulírott

név:

születési hely és idő:

anyja neve:

mint a gépjármű vezetője nyilatkozom, hogy a Jármű Szabályzatban és annak függelékeiben foglaltakat (az Egyetem által használt gépjárművek GPS alapú nyomkövetéséhez kapcsolódó személyes adatok kezeléséről szóló adatkezelési tájékoztatót és az érdekmérlegelési tesztet) megismertem és tudomásul vettem.

A hatályos Jármű Szabályzat az Egyetem honlapján, a munkatársi bejelentkezést követően érhető el a munkatársi felületen, azon belül a Gazdasági Főigazgatói Utasítások között.

Kelt:……………………………. ………………………………….. Aláírás

A nyilatkozat egy eredeti és egy másolati példányban készült:

1. eredeti példány: Műszaki Igazgatóság

2. másolati példány: Érintett